Siilinjärven vuokrakerrostalo menossa asumiskieltoon | Yle Uutiset | yle.fi
Siilinjärven vuokrakerrostalo menossa asumiskieltoon
Siilinjärven kunnan rakennusvalvonta on tehnyt tiistaina uuden tarkastuksen ongelmaksi osoittautuneeseen huonokuntoiseen vuokrakerrostaloon Harjamäessä Pasurintiellä. Katselmuksessa todettiin, että talon peruskorjaus ei ole edennyt eikä talossa olleita puutteita ole korjattu.
1.12.2009 klo 15.57päivitetty 1.12.2009 klo 16.26
Korjausten vaatima vanha rakennuslupa on rauennut, eikä uutta lupaa ole haettu. Siilinjärven kunnan rakennuslautakunta käsittelee asiaa ensi viikolla ja esityksenä mitä todennäköisimmin on talon asettaminen asumiskieltoon. Lautakunnalla on asiassa päätösvalta maankäyttö- ja rakennuslain nojalla.
Kunta teki edellisen katselmuksen Pasurintiellä sijaitsevassa talossa lokakuun lopulla ja antoi korjausaikaa marraskuun loppuun. Tiistaina tehdyssä katselmuksessa kävi ilmi, että talossa ei ole tehty mitään vaadittuja muutoksia edellisen katselmuksen jälkeen.
Talosta on katkaistu sähköt eikä sinne tule asukkaiden kertoman mukaan myöskään vettä. Talossa on vielä kolme asukasta.
Kerrostalo on entinen Harjamäen sairaalan soluasuntola, joka on kiinteistökauppojen kautta siirtynyt espanjalaiselle omistajalle.
Siilinjärveläisen kerrostalon sähkölaskut maksettu 1.10.2009
SiilinjärviHarjamäki, Siilinjärvikerrostalotvuokra-asunnotrakennustarkastusRakennusvalvontaKuopion seutukuntaasuminenasunnotperuskorjaus